กองทุนอสังหาฯลักซ์ชัวรี่ยันจ่ายปันผล
บลจ.ทหารไทย เผยที่ปรึกษากฎหมายชี้ข้ออ้าง &#8220;โรงแรมป่าเกาะ&#8221; อ้างการเมืองเลยเบี้ยวเงินให้กองทุนไม่ได้ เดินหน้าปันผลผู้ถือหน่วยลงทุนปกติ
2 ก.พ. 2554

บลจ.ทหารไทย เผยที่ปรึกษากฎหมายชี้ข้ออ้าง “โรงแรมป่าเกาะ” อ้างการเมืองเลยเบี้ยวเงินให้กองทุนไม่ได้ เดินหน้าปันผลผู้ถือหน่วยลงทุนปกติ 
บริษัทหลักทรัพย์จัดการกองทุน (บลจ.) ทหารไทย ในฐานะบริษัทจัดการกองทุนรวมอสังหาริมทรัพย์ลักซ์ชัวรี่ (LUXF) แจ้งตลาดหลักทรัพย์ว่า จากการหารือกับที่ปรึกษากฎหมายของบริษัทจัดการภายใต้สถานการณ์ที่เกิดขึ้นกรณีบริษัท โรงแรม ป่าเกาะ (ป่าเกาะ) ในฐานะผู้รับประกันรายได้ขั้นต่ำของกองทุนรวมไม่นำเงินให้กองทุน โดยอ้างเหตุการเมืองทำให้รายได้ลดถือเป็นเหตุสุดวิสัยนั้น ทางที่ปรึกษากฎหมายเห็นว่าเหตุการณ์ที่อ้างถึงตามหนังสือของอี.เอช.วาย. ในฐานะผู้เช่าสินทรัพย์ในโรงแรมซิกส์เซ้นส์ ยาวน้อย จ.พังงา  และหนังสือของป่าเกาะไม่ควรเป็นเหตุการณ์ที่จะถือได้ว่าเป็นเหตุสุดวิสัยตามสัญญาเช่า   อีเอชวายจึงไม่สามารถอ้างเอาเหตุการณ์ดังกล่าวเพื่อไม่ชำระหนี้ค่าเช่าให้แก่กองทุนรวมได้  
นอกจากนี้ป่าเกาะในฐานะผู้รับประกันรายได้ขั้นต่ำของกองทุนรวมยังคงต้องมีหน้าที่ที่จะต้องปฏิบัติตามสัญญาตกลงกระทำการ และหากป่าเกาะไม่ปฏิบัติตามสัญญาตกลงกระทำการกองทุนรวมย่อมมีสิทธิที่จะบังคับเอากับหลักประกันตามสัญญาตกลงกระทำการมาใช้ชำระเงินชดเชย เพื่อให้กองทุนรวมสามารถจ่ายเงินปันผลให้แก่ผู้ถือหน่วยลงทุนในอัตรารับประกันได้  
ในกรณีที่ป่าเกาะไม่ดำเนินการจัดให้มีและนำหลักประกันมาส่งมอบไว้และหรือจำนำไว้กับกองทุนรวมเพิ่มเติมภายในกำหนดระยะเวลาตามสัญญาตกลงกระทำการกองทุนรวมย่อมมีสิทธิที่จะบังคับจำนำหน่วยลงทุนที่ได้จำนำไว้กับกองทุนรวมตามสัญญาจำนำหน่วยลงทุนได้ 
อย่างไรก็ตาม ด้วยเหตุผลดังกล่าวนี้และเนื่องจากในปัจจุบันกองทุนรวมมีรายได้จากเงินชดเชยรายได้ขั้นต่ำจากป่าเกาะ หลังจากหักค่าใช้จ่ายของกองทุนแล้วทำให้มีกำไรเพียงพอที่จะจ่ายเงินปันผลตามที่กำหนดไว้ได้ในงวดการจ่ายเงินปันผลครั้งที่ 1 ปี 2554 นี้ ในอัตราหน่วยละ 0.3529 บาท ปิดสมุดทะเบียนเพื่อกำหนดสิทธิรับเงินปันผลในวันที่ 11 ก.พ.2554
 บริษัทจัดการจึงเห็นควรที่จะจ่ายเงินปันผลให้แก่ผู้ถือหน่วยลงทุนตามที่ได้มีการประกาศไว้แล้วและสงวนสิทธิที่จะใช้กฎหมายบังคับเรียกร้องให้ป่าเกาะปฎิบัติตามสัญญาตกลงกระทำการในการนำเงินหลักประกันมาเพิ่มเติมตามที่ระบุในสัญญาตกลงกระทำการรวมถึงสงวนสิทธ์ในการดำเนินการตามขั้นตอนที่จำเป็นในการบังคับจำนำหน่วยลงทุนที่ได้จำนำไว้กับกองทุนรวมภายในเวลาและสถานการณ์ที่เหมาะสมต่อไป